## Educació convoca les oposicions al cos de mestres, que per primera vegada s’iniciaran en setembre

*** La Conselleria ha modificat el calendari del procés selectiu per a evitar que coincidira amb el final de curs i d’esta manera alleugerir la càrrega dels membres dels tribunals
* S’oferixen 1.959 places de torn de lliure ingrés, i se’n reserven un 10 % a persones amb discapacitat**

La Conselleria d’Educació, Cultura, Universitats i Ocupació ha publicat en el *Diari Oficial de la Generalitat Valenciana* d’este dilluns la [convocatòria](https://dogv.gva.es/datos/2025/11/03/pdf/2025_44425_va.pdf) del procés selectiu del cos de mestres.

Este procés selectiu inclou la novetat que s’iniciarà en setembre de 2026, tal com va negociar la Conselleria d’Educació amb els sindicats. D’esta manera es pretén alleugerir la càrrega dels docents que formen part dels tribunals i evitar que el procediment coincidisca amb el final de curs.

A més, amb el nou calendari el personal seleccionat com a membre dels tribunals estarà exempt de les seues funcions docents, de manera que s’haurà de centrar únicament en les seues tasques com a membre de l’òrgan tècnic de selecció.

Als membres dels tribunals se’ls reconeixerà 100 hores en concepte de formació rebuda i 30 hores en concepte de formació impartida, i es reconeixerà la seua participació com a mèrit en els procediments de concessió de comissions de servici per interés professional. Per la seua part, als presidents i secretaris se’ls reconeixeran 150 hores de formació rebuda i 50 hores en formació impartida.

En este procés s’oferiran 1.959 places de torn de lliure ingrés, reservant un 10 % a persones amb discapacitat. Del total de places, 475 pertanyen a Educació Infantil; 158 a Llengua Estrangera (anglés); 125 a Educació Física; 85 a Música; 137 a Audició i Llenguatge; 229 a Pedagogia Terapèutica; i 750 a Educació Primària.

Fecha: 03/11/2025